ข้อบัญญัติองค์การบริหารส่วนตำบลส้มป่อย เรื่อง ให้ลดหย่อนไม่ต้องเสียภาษีบำรุงท้องที่ในเขตองค์การบริหารส่วนตำบลส้มป่อย พ.ศ. 2551

ข้อบัญญัติองค์การบริหารส่วนตำบลส้มป่อย
ข้อบัญญัติองค์การบริหารส่วนตำบลส้มป่อย
เรื่อง
ให้ลดหย่อนไม่ต้องเสียภาษีบำรุงท้องที่ในเขตองค์การบริหารส่วนตำบลส้มป่อย
พ.ศ.
๒๕๕๑[๑]
 


อาศัยอำนาจตามความในมาตรา ๗๑
แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕) พ.ศ.
๒๕๔๖ ประกอบกับมาตรา ๒๒ แห่งพระราชบัญญัติภาษีบำรุงท้องที่ พ.ศ. ๒๕๐๘
ซึ่งแก้ไขเพิ่มเติมโดยพระราชบัญญัติภาษีบำรุงท้องที่ (ฉบับที่ ๓) พ.ศ. ๒๕๔๓
องค์การบริหารส่วนตำบลส้มป่อยโดยได้รับความเห็นชอบจากสภาองค์การบริหารส่วนตำบลส้มป่อย
และนายอำเภอจัตุรัส จึงออกข้อบัญญัติองค์การบริหารส่วนตำบลไว้ ดังต่อไปนี้

ข้อ ๑
ข้อบัญญัติตำบลนี้เรียกว่า ข้อบัญญัติองค์การบริหารส่วนตำบลส้มป่อย
เรื่อง ให้ลดหย่อนไม่ต้องเสียภาษีบำรุงท้องที่ในเขตองค์การบริหารส่วนตำบลส้มป่อย
พ.ศ. ๒๕๕๑

ข้อ ๒
ให้ใช้ข้อบัญญัตินี้
ในเขตองค์การบริหารส่วนตำบลส้มป่อย นับแต่วันถัดจากวันประกาศใช้เป็นต้นไป
เมื่อได้ประกาศไว้โดยเปิดเผยที่สำนักงานองค์การบริหารส่วนตำบลส้มป่อยแล้ว

ข้อ ๓
บรรดาข้อบัญญัติ ข้อบังคับ
ระเบียบและคำสั่งอื่นใดในส่วนที่ตราไว้แล้วในข้อบัญญัตินี้หรือซึ่งขัดหรือแย้งกับข้อบัญญัตินี้
ให้ใช้ข้อบัญญัตินี้แทน

ข้อ ๔
ในข้อบัญญัตินี้
ที่ดิน หมายความว่า
พื้นที่ดินและให้ความหมายรวมถึง พื้นที่ที่เป็นภูเขาหรือที่มีแม่น้ำด้วย
บุคคลธรรมดา หมายความว่า
บุคคลตามความหมายแห่งประมวลกฎหมายแพ่งและพาณิชย์และให้หมายความรวมถึง
คณะบุคคลที่มิใช่นิติบุคคลด้วย
ที่อยู่อาศัย หมายความว่า
บ้านเรือน ตึก กระท่อม หรือสิ่งปลูกสร้างที่คล้ายคลึงใด ๆ
ที่มีประโยชน์ใช้สอยตามปกติเพื่อการอยู่อาศัย
ซึ่งมิใช่เพื่อประโยชน์ในการประกอบการค้าของเจ้าของที่ดิน
ที่เลี้ยงสัตว์ หมายความว่า
พื้นที่ซึ่งใช้ประโยชน์ในการเลี้ยงสัตว์ที่เป็นประโยชน์ในการประกอบอาชีพหรือยังชีพของเจ้าของที่ดิน
ไม่ว่าจะเป็นสัตว์ปีก แมลง สัตว์บกหรือสัตว์น้ำหรือครึ่งบกครึ่งน้ำใด ๆ ก็ตาม
โดยการเลี้ยงสัตว์ในที่ดินดังกล่าว อาจเป็นสถานที่ให้อาหารสัตว์
หรือแหล่งอาหารของสัตว์หรือแหล่งพักนอนของสัตว์ แหล่งควบคุมกักกันสัตว์
หรือหลายกรณีประกอบกันก็ได้
ที่ประกอบกสิกรรม หมายความว่า
พื้นที่ซึ่งใช้ในการเพาะปลูกพืชผล ที่เป็นประโยชน์ในการประกอบอาชีพ
หรือยังชีพโดยอาจเป็นพืชล้มลุก พืชยืนต้นหรือพืชน้ำใด ๆ ก็ตามของเจ้าของที่ดิน

ข้อ ๕
บุคคลธรรมดารายหนึ่งรายใดหรือหลายคน
ซึ่งเป็นเจ้าของที่ดิน แปลงเดียวหรือหลายแปลงในเขตองค์การบริหารส่วนตำบลส้มป่อย
และใช้ที่ดินนั้นเป็นที่อยู่อาศัยของตน เป็นที่เลี้ยงสัตว์ของตน
หรือประกอบกสิกรรมของตน ให้ลดหย่อนไม่ต้องเสียภาษีบำรุงท้องที่ จำนวน ๓ ไร่
การลดหย่อนไม่ต้องเสียภาษีตามวรรคหนึ่ง
เจ้าของที่ดินรายหนึ่ง หรือหลายรายร่วมกันมีสิทธิได้รับลดหย่อนตามข้อบัญญัตินี้
สำหรับที่ดินแปลงเดียวหรือหลายแปลงเพียงคราวเดียว

ข้อ ๖
กรณีที่ดินมีสิ่งปลูกสร้าง
และใช้สิ่งปลูกสร้างนั้น เป็นสถานการค้าหรือให้เช่า ไม่ได้รับการลดหย่อน สำหรับของส่วนที่ดินที่มีสิ่งปลูกสร้างที่ใช้เป็นสถานการค้าหรือให้เช่านั้น

ข้อ ๗
ให้นายกองค์การบริหารส่วนตำบลส้มป่อยเป็นผู้รักษาการให้เป็นไปตามข้อบัญญัตินี้และให้มีอำนาจออกระเบียบ
ข้อบังคับ ประกาศ หรือคำสั่งเพื่อปฏิบัติการให้เป็นไปตามข้อบัญญัตินี้


ประกาศ
ณ วันที่ ๑๓ สิงหาคม พ.ศ. ๒๕๕๑
ชูชีพ
หาทอง
นายกองค์การบริหารส่วนตำบลส้มป่อย












ปริยานุช/ผู้จัดทำ
๒๗
พฤษภาคม ๒๕๕๒

[๑]
ราชกิจจานุเบกษา เล่ม ๑๒๖/ตอนที่ ๕๕ ง/หน้า ๖๖/๒๑ พฤษภาคม ๒๕๕๒